runetrust/blame-folketinget-dk huggingface dataset:
Sophie Løhde (V), 2023-04-14:
Tak for det, og tak for den velvillige modtagelse af lovforslaget her i dag.
Det er jo et lovforslag, der fremsættes af regeringen, men efter ønske fra et flertal i Folketingets Udvalg for Forretningsordenen, og dermed ikke et regeringsinitiativ, som normale lovforslag er.
Det er et lovforslag, der har til formål at ændre bundgrænserne for den offentlige partistøtte, og folketingspartier vil med det her lovforslag kun få partistøtte, hvis deres medlemmer er valgt ind i Folketinget eller har været meget tæt på at blive valgt.
For folketingspartier, der også har en kommunal eller en regional forankring, foreslås der så en lidt lavere bundgrænse, og kommunale og regionale kandidatlister vil tilsvarende kun få partistøtte, hvis de er valgt eller har været meget tæt på at blive valgt.
Jeg vil også gerne lige sige et par ord om ikrafttrædelsesdatoen.
Det var jo oprindelig et ønske fra Folketingets Udvalg for Forretningsordenen, at de her ændrede bundgrænser skulle have været vedtaget, allerede inden der blev afholdt folketingsvalg.
Det lykkedes som bekendt ikke, og jeg kan ikke se nogen grund til, at vi skulle vente til næste folketingsvalg igen igen, vel vidende at der ikke er nogen af os, der ved, hvornår det kommer, og det er derfor, at vi helt pragmatisk foreslår, at de ændrede bundgrænser træder i kraft den 1. januar 2024.
Så skal jeg også for en god ordens skyld gøre Folketinget opmærksom på, at mit ministerium i forbindelse med udarbejdelsen af lovforslaget blev opmærksom på nogle utilsigtede konsekvenser af lovforslaget, som det var formuleret af Folketinget og Udvalget for Forretningsordenen.
Det skyldes, at de ændrede bundgrænser for den offentlige partistøtte ville kunne føre til, at der sådan set ville komme lidt mindre åbenhed om privat støtte.
Og det tror jeg ikke der var nogen der havde en intention om fra Folketingets side, og derfor blev Udvalget for Forretningsordenen også orienteret om udfordringerne i det, og vi har i lovforslaget forsøgt at imødegå de utilsigtede konsekvenser, så forslaget ikke ændrer på graden af åbenhed.
Den sidste del af lovforslaget er ikke Folketingets idé, men jeg har benyttet lejligheden til at få løst et problem, hvilket jeg håber alle kan være enige om er ukontroversielt.
For på grund af en fejl for mere end 30 år siden er partistøtteloven nemlig aldrig blevet kundgjort på Færøerne.
Derfor skal de relevante dele af partistøtteloven kunne sættes i kraft på Færøerne ved en kongelig anordning, så der langt om længe kan blive bragt orden i den sag.
Det vil også sikre, at Færøernes hjemmestyre nu kan få den politiske behandling af loven, som de aldrig har haft, men som de skal have, og jeg håber, at alle Folketingets partier kan acceptere, at vi har sneget den del ind her.
Jeg står naturligvis til rådighed, hvis der måtte være spørgsmål som led i udvalgsbehandlingen, både om de dele, der er udsprunget af Folketingets ønske, men også om det enkelte element, som jeg har tilladt mig at medtage i lovforslaget her på eget initiativ.
Karina Adsbøl (DD), 2023-04-14:
Tak for talen.
Jeg kunne godt tænke mig at høre den socialdemokratiske ordfører om det med tvangsbortadoption.
Det er jo sådan, at når man laver lovgivning, er der også en række høringssvar.
Og i en række af alle de høringssvar, der er indkommet, er der en stor bekymring i forhold til tvangsbortadoption før fødslen.
Jeg kunne egentlig godt tænke mig at høre, om Socialdemokratiet og regeringen vil være lydhøre over for nogle af de bekymringer, der netop er i de høringssvar, vi har fået.
Og så er der jo hele spørgsmålet om det med børns ret.
Det er jo det, vi behandler, altså børns rettigheder.
Men hvad med børns ret til deres biologiske ophav?